Assalamualaikum dan selamat petang semua,
saat hujan merembas ke bumi, kenyamanan, kehangatan, kebimbangan, dan pelbagai lagi perasaan bersilih ganti di sanubari ini. Setiap ketika seperti terlalu banyak perkara yang menerjah masuk ke benak fikiran ini, semua kerana satu peristiwa, peristiwa yang telah mengubah kehidupan aku untuk saat itu dan selamanya. Walaupun pada ketika itu, aku berharap perjuangku itu akan ditemani dengan ayahanda yang telah lama kembali menemui yang Maha Esa, namun harapan tinggal harapan, perkara yang mustahil untuk terjadi pasti tidak akan terjadi, kecuali diizinkanNya. Namun syukur ke hadrat ilahi, aku mempunyai keluarga yang sentiasa memberi sokongan dan tidak kurang pula saudara mara yang sanggup berkorban untuk perjuanganku itu.
Di saat yang sama, setahun yang lalu, aku masih di dalam perjalanan menuju medan perjuangan yang baru, perkara yang tidak pernah aku alami sendiri, ini adalah pengalaman pertama buatku, adakah aku akan gagal? adakah aku akan kecundang sebelum di medan perjuangan, segalanya silih berganti di dalam minda tanpa sesiapa yang mengetahuinya. Semua seperti di dalam sebuah mimpi indah yang diakhiri dengan tragedi ngeri yang membuatkan seseorang itu terbangun. Jika sebelum ini aku hanya melihat, mendengar atau membaca sahaja kisah mengenai penghijrahan seseorang individu atau kumpulan, kali ini aku sendiri akan melakukan penghijrahan dalam hidup aku.
Pada saat ini, setahun yang lalu aku sedang cuba untuk menumpukan perhatian mengenai perkara yang akan berlaku hanya sepenanak dua nasi dari sekarang, segalanya memang telah dirancang, tetapi jauh di sudut hati, aku masih berperang dengan diri sendiri, mulut tidak berhenti berkumat kamit membaca segala yang terlintas di minda, laksana seorang yang sedang khusyuk berwirid selepas menyelesaikan suruhan Ilahi. Setibanya di medan persiapan, aku mengenakan pakaian berperisaku, laksana seorang pahlawan yang akan ke medan peperangan, segalanya di pastikan lengkap, ini bukanlah latihan, ini adalah penghijrahan sebenar yang perlu aku lalui dan tempuhi bersendirian, walaupun banyak sokongan yang diberikan, tetapi aku sendiri perlu mengharunginya.
Saat yang di nanti telah ditiba, azan isyak berkumandang, suruhan Ilahi ditunaikan bersama yang lain, setelah itu, langkah demi langkah di susun kemas menuju ke medan perjuangan, syukur alhamdulillah, ketenangan meresap ke segenap tubuh, tiada perasaan takut atau gentar, tiada kekalutan yang menghiasi diri, mungkin hasil dari permohonan kepada yang Maha Esa. Setibanya ke medan perjuangan, begitu ramai orang telah bersiap sedia untuk menyaksikan peristiwa tersebut, begitu ramai wajah dan rupa yang tidak aku kenali, tetapi itu bukanlah alasan untuk aku menarik diri atau menyerah kalah. Aku perlu cekal untuk menghadapi perjuangan hari ini. Penghijrahan ini perlu diselesaikan secepat mungkin, kemudian pasti aku akan dapat menghembuskan nafas kelegaaan.
Setelah semua persiapan telah tersedia, aku pun memulakan penghijrahan yang besar dalam kehidupan aku, dari seorang yang bergelar bujang, aku akan berhijrah kepada seorang yang bergelar suami. Tangan terjabat kemas dengan bakal bapa mertuaku yang akan menikahkan aku pada malam tersebut, setahun yang lalu. Selepas bertanya beberapa perkara untuk mendapatkan kepastian, upacara tersebut pun berlangsung dengan jayanya, syukur alhamdulillah, kini aku merupakan seorang suami, dan peristiwa setahun yang lalu ini memberikan aku begitu banyak kenangan, pengalaman, yang manis, pahit dan pelbagai lagi. Segalanya menambah seri di dalam kehidupan.
Selamat ulang tahun pernikahan kepada isteriku tersayang, semoga ikatan kita ini akan berkekalan selama-lamanya.